Anba Dekonm
Nou kenbe souf nou toupre kò n
lote pawòl nan kòse jistokò
lavi n anndan parantèz
terebantin pou fè lespwa dire
laperèz monte tant
sou kòf lestomak nou
bouya anvayi sèvo n
paralize tout manm nou
Lajounen kenbe men lannuit
leswa fè wonn ak lematen
jou yo fè laviwonn jouk yo sou
nou bliye dèt bliye pwonmès
pwojè defofile tankou sous dlo
tè ap souse nan chalimo
Revèy ap pèdi chenn
anba dekonm lavi
vwa nou grave sou SMS
foumi pote nouvèl ban nou
brave danje manche pèl ak pikwa
grate ranblè ak zong
blòk pa blòk san depasyante
lespwa rapousuiv mirak bosi
nan fon tinèl